《送王生游关中兼赴喻中丞之招》
明代·黎民表

王生朅来厌湖海，乘屩直入云台山。云台峰高障白帝，莲花秀色开函关。

秦封汉畤纷蚁垤，龙争麟斗如等閒。叔孙礼乐不暇数，贾谊过秦文最古。

娄生脱𨌔从东来，形势兴亡若目睹。嗟哉二子旷世之，雄奇生也磊落能。

当之文章少年薄，骚雅行藏壮气仍。孤羁黄金台前击短筑，少妇闺中赋扊扅。

星河可望不可即，推毂云霄知是谁。西游候吏能物色，开府才人旧相识。

意气偏轻范叔袍，笑谈肯吝虞卿璧。请缨便可击名王，手弯繁弱挥天狼。

解纷排难见胸臆，功成不顾尚书郎。平原之游亟回首，风光已绿芜城柳。

祈连新冢生莓苔，何似菱歌酌春酒。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。